বাংলাদেশের এই মহানায়কের ছেলেবেলা কিন্তু খুবই রঙিন ছিলো । জাতির জনকের ৯১তম জন্মদিনে চলো আমরা আজ তাঁর ছেলেবেলার সেই আনন্দময় রঙিন দিনগুলোর কথা শুনে আসি।    আমাদের জাতির জনক বঙ্গবন্ধুর জন্ম ১৯২০ সালের ১৭ই মার্চ, টুঙ্গীপাড়া গ্রামে। দুই বোনের পর তাঁর জন্ম। কাজেই তিনি ছিলেন সবার আদরের। শেখ মুজিবুর রহমান- নামটি তাঁর নানার দেওয়া। নাম রাখার সময় তাঁর নানা বলেছিলেন- এই নাম জগত জোড়া খ্যাত হবে। তাঁর নানার কথা কিন্তু সত্যি সত্যিই ফলে গেছে। দেশের প্রতি তাঁর ভালোবাসা ও অবদানের  জন্য তিনি আজ সারা পৃথিবীতেই বিখ্যাত।    বাংলাদেশের প্রতিষ্ঠাতা বঙ্গবন্ধুর শৈশব কিন্তু খুব সাধারণ ভাবেই কেটেছে। তিনি ছিলেন গ্রামের দামাল ছেলে। সমস্ত গ্রামের সবাই তাকে আদর করতেন। কিন্তু সবার আদরের হলেও তিনি ছিলেন খুবই দুরন্ত। টুঙ্গীপাড়ায় নদীর পানিতে ঝাঁপ দিয়ে, মেঠো পথের ধুলোবালি মেখে, বর্ষার কাদাপানিতে ভিজে আর বাবুই পাখি বাসা কেমন করে বানায়, মাছরাঙ্গা কিভাবে ডুব দিয়ে মাছ ধরে, কোথায় দোয়েল পাখির বাসা- এসব দেখে দেখেই কেটেছে তার শৈশব। তিনি গ্রামের ছোট ছোট ছেলেদের সাথে মাঠে ঘাটে ঘুরে প্রকৃতির সঙ্গে মিশে  যেতেন। ছোট্ট ছোট্ট শালিক পাখির ছানা, ময়না পাখির ছানা ধরে ধরে তাদের কথা বলা ও শীষ দেওয়া শেখাতেন। একটা বানর আর একটা কুকুর পুষতেন। আর কী আশ্চর্য দেখো, এরাও তাঁর কথা শুনতো, তিনি যা বলতেন তাই করতো। কী, এমন রঙিন ছেলেবেলার স্বপ্ন কতোই না তোমরা দেখো, তাই না?